หุ้นปิดแผ่วมูลค่าซื้อขายนิวไฮรอบ3ปี8เดือน
นักลงทุนผวาความสูง ทำกำไรช่วงบ่าย กดดัชนีปิดแผ่ว แต่ยังยืนปิดบวกได้&nbsp; มูลค่าซื้อขายทะลักทำนิวไฮรอบ&nbsp;3 ปี 8 เดือน นักวิเคราะห์เตือนกลางสัปดาห์อาจเห็นตลาดปิดร่วง เหตุดัชนีวิ่งมาหลายวัน
6 ก.ย. 2553

นักลงทุนผวาความสูง ทำกำไรช่วงบ่าย กดดัชนีปิดแผ่ว แต่ยังยืนปิดบวกได้  มูลค่าซื้อขายทะลักทำนิวไฮรอบ 3 ปี 8 เดือน นักวิเคราะห์เตือนกลางสัปดาห์อาจเห็นตลาดปิดร่วง เหตุดัชนีวิ่งมาหลายวัน 
ภาวะการลงทุนในตลาดหุ้นไทยตลอดทั้งวันนี้ (6 ก.ย.) มีแรงซื้อไหลทะลักเข้ามาในกลุ่มพลังงาน โดยเฉพาะครอบครัวปตท. ( PTT ) ที่เป็นแรงส่งดัชนีทำสถิติสูงสุดใหม่ได้อีกครั้งในรอบ 13 ปี 8 เดือน โดยดัชนีขึ้นไปสูงสุด 944.54 จุด จากนั้นช่วงบ่ายมีแรงขายทำกำไรออกมา กดดัชนีย่อตัวลงปิด 931.52 จุด เพิ่มขึ้น 1.62 จุด มูลค่าซื้อขาย 63,116.90  ล้านบาท สูงสุดในรอบ 3ปี 8 เดือน (19 ธ.ค. 2549 มูลค่าซื้อขาย 72,131.55 ล้านบาท) 
ทั้งนี้หุ้นที่มีมูลค่าซื้อขายสูงสุด 10 อันดับแรก เป็นหุ้นในกลุ่ม PTT ถึง 6 หลักทรัพย์ คิดเป็น  33.86 %  ของมูลค่าซื้อขายรวมของตลาด  63,116.90 ล้านบาท สำหรับหุ้นที่มีมูลค่าซื้อขายสูงสุด 5 อันดับแรก
1. PTT    ปิด 302 บาท เพิ่มขึ้น 11 บาท มูลค่าซื้อขาย 7,433.84 ล้านบาท 
2. PTTCH ปิด 114.50 บาท เพิ่มขึ้น 8 บาท มูลค่าซื้อขาย 3,548.04 ล้านบาท 
3. CPF  ปิด 23.20 บาท ลดลง 1.60 บาท มูลค่าซื้อขาย 3,348.04 ล้านบาท 
4. PTTAR  ปิด 25.50 บาท เพิ่มขึ้น 0.50 บาท มูลค่าซื้อขาย 3,183.50 ล้านบาท 
5. BANPU ปิด 630 บาท ลดลง 4 บาท มูลค่าซื้อขาย 2,753.21 ล้านบาท 
นายสมชาย เอนกทวีผล ผู้อำนวยการฝ่ายวิเคราะห์หลักทรัพย์ บล.ฟินันเซียไซรัส กล่าวว่า ตลาดหุ้นไทย ปรับตัวขึ้นตามตลาดภูมิภาค และเม็ดเงินที่ไหลเข้ามาในกลุ่มพลังงาน หลังจากปัญหามาบตาพุดชัดเจน แต่ระหว่างวันมีแรงขายทำกำไรออกมา ซึ่งเป็นแนวโน้มที่ต้องระวังอาจได้เห็นตลาดหุ้นกลางสัปดาห์ปิดตลาดในแดนลบได้
สำหรับแนวโน้มพรุ่งนี้ ( 7 ก.ย.) คาดว่าดัชนีแกว่งตัวขึ้นได้ ให้กรอบดัชนี 915-945 จุด 
“ตลาดหุ้นปรับตัวขึ้นแรงด้วยหุ้นพลังงานเป็นหลัก ซึ่งเป็นกลุ่มที่มาช้าและมาแรงในช่วง 2-3 วันที่ผ่านมา แต่เมื่อถึงจุดหนึ่งจะเริ่มนิ่ง แนะนำให้ขายทำกำไรตัวที่ขึ้นแรง ๆ และหาจังหวะซื้อเมื่อราคาอ่อนตัว”